Victor Energi- & Køleteknik i Frederikshavn har indgivet egen konkursbegæring ved skifteretten i Hjørring.

Victor Energi- & Køleteknik A/S overtog i september 2020 de igangværende ordrer på færdiggørelse af otte varmepumpeanlæg fra Victor A/S, som også måtte dreje nøglen. Efter den oprindelige plan skulle alle anlæg være afleveret senest 1. april, men kvalitetsproblemer på elmotorer og stempel-kompressorer har betydet store overskridelser på projekternes økonomi og forsinket afleveringerne. Det skriver Kanal Frederikshavn. Selvom alle anlæg er i drift og leverer masser af grøn varme til forbrugerne, er fire af de otte anlæg endnu ikke overtaget af kunderne. - Det har ikke været muligt for Victor Energi- & Køleteknik A/S at skaffe den nødvendige likviditet til at fortsætte driften, og derfor er vi desværre nødsaget til at indstille aktiviteterne i selskabet, beklager direktør Ole Nygaard overfor Kanal Frederikshavn. Selskabet, som har administration på syvende sal og produktion i stueetagen i Kattegat Silo, har 19 funktionærer og 35 timelønnede medarbejdere. - Jeg er usigeligt ked af det på medarbejdernes vegne, men derudover har jeg på nuværende tidspunkt ikke flere kommentarer, siger Ole Nygaard.